Филологхэр ягъэлъапIэ
Хабзэ зэрыхъуащи, Филологым и махуэр гъэ къэс Къэбэрдей-Балъкъэр къэрал университетым и филологие къудамэм щагъэлъапIэ.
Мы гъэм абы ирагъэхьэлIат иджыри зы Iуэхугъуэ: славян тхыбзэм и махуэр. Филологие къудамэм хыхьэ урысыбзэ кафедрэмрэ урыс щэнхабзэмкIэ центрымрэ къыхалъхьэри «Си урыс егъэджакIуэ» республикэпсо зэпеуэ ирагъэкIуэкIащ. Абы хэтахэр тетхыхьащ зауэ нэужь зэманми, къыкIэлъыкIуэ илъэсхэми ди республикэм и школхэм къагъакIуэу егъэджакIуэу щылэжьа урысхэм. А конкурсым хэтахэри а махуэм КъБКъУ-м кърагъэблэгъат.
«Филолог» цIэр зэрихьэу, а IэщIагъэм хуеджэу е ирилажьэу куэд къыщызэхуэсат пэш хуитышхуэм. Утыкум ит экраным щызэблихъурт филологие къудамэм илъэсым и кIуэцIкIэ лэжьыгъэу щекIуэкIар къыщыгъэлъэгъуэжа сурэтхэр.
Филологхэм я махуэм ирихьэлIэу лэжьыгъэм къыхэжаныкIахэр ягъэлъэпIащ икIи апхуэдэ мурадкIэ утыку къихьа, КъБКъУ-м щIэныгъэмкIэ и проректор Савинцев Алексей къызэхуэсахэм я махуэшхуэмкIэ гуапэу ехъуэхъуащ, икIи егъэджэныгъэмрэ гъэсэныгъэмкIэ IэнатIэ мытыншыр езыхьэкI егъэджакIуэ, методист пажэхэм щIыхь тхылъхэр яритащ.
Зэрыбелджылыщи, филолог IэщIагъэм къызэщIеубыдэ унэтIыныгъэ зэмылIэужьыгъуэ куэд. Япэрауэ, ар бзэм ирилажьэ IэщIагъэлIхэрщ. Мы къудамэм щрагъэдж бзэуэ 8. А къудамэхэр къэзыух ныбжьыщIэхэм Iэмал яIэщ егъэджакIуэм нэмыщI, IэнатIэ куэдым щылэжьэну — псалъэм папщIэ, иужьрей зэманым зызыубгъуа рекламэ бизнесым, туризмэм, е суд IуэхущIапIэхэм тэрмэшу, интернет компаниехэм, нэгъуэщI куэдми. Апхуэдэ IэщIагъэлIхэр щагъэхьэзырхэм ящыщ урысыбзэ кафедрэм и унафэщI Башиевэ Светланэ и лэжьэгъухэм къабгъэдэкIыу хъуэхъукIэ захуигъэзащ махуэшхуэм кърихьэлIахэм.
— Лъэпкъым и хъугъуэфIыгъуэ нэхъыщхьэу щыт бзэр хъума хъунымкIэ, зиужьынымкIэ къалэн нэхъыбэ зи пщэ къыдэхуэхэр гъэхьэзырыным жэуаплыныгъэ яхэлъу бгъэдэтщ ди егъэджакIуэ- щIэныгъэлIхэр, — жиIащ абы. — Иджыблагъэ лэжьыгъэ IуэхукIэ Владикавказ сыщыIат. Абы щыслъэгъуа гуэр гукъинэ сщыхъуащ. Осетинхэм я бзэр яфIэмыкIуэ- дын папщIэ къагупсысахэм ящыщщ мыр: транспортым итIысхьэ цIыхухэм махуэ къэс зэхах я бзэр кIуэдыжынкIэ шынагъуэ зэрыщыIэр, икIи цIыхухэр къыхураджэ я анэдэлъхубзэм ирипсэлъэну. Абыхэм щапхъэ ятетхын хуейуэ си гугъэщ. Филолог IэщIагъэр фIыуэ флъагъуну фыкъыхузоджэ мыбы кърихьэлIа школакIуэ цIыкIухэр, икIи зыщывмыгъэгъупщэ: сыт хуэдиз бзэ цIыхум зригъащIэми, и анэдэлъхубзэр щыгъупщэжын хуейкъым.
Славян тхыбзэм и махуэм ирихьэлIэу Филологие институтым щызэхаубла, «Мне в сердце запали уроки, когда я впервые постиг зовущий, как мир, и широкий, чарующий русский язык… (Кулиев Къ.)» зыфIаща зэпеуэм щытекIуахэр ягъэлъэпIащ. Абыхэм ящыщщ КъБКъУ-м и студентхэу Ибрэхьим Анзор, Абазэ Анзор, Къэгъэзэж Каринэ, Цакоевэ Зухра (Налшык дэт курыт еджапIэ №2), Бекъэзы Тамирлан (Жэмтхьэлэ дэт курыт школ №1), Уэрдокъуэ Элинэ (Налшык дэт курыт еджапIэ №17), Гороевэ Лейла (Яныкъуей дэт школ №1), Щомахуэ Алим (Тэрч дэт курыт еджапIэ №2), Мэл Анжелэ (Арыкъ къуажэ), Сковородников Дмитрий (Заречнэ къуажэ), Мэрзей Къазбэч (Лэскэн ЕтIуанэ къуажэ), Курдыгъу Марие (Псыншокъуэ къуажэ), Байзуллаевэ Каринэ (Налшык дэт школ №32), Бэлэтокъуэ Дианэ (Красноармейскэ къуажэ), Тутай Идар (Налшык дэт школ №9), Абшаевэ Земфирэ (Нартан дэт школ №1), Седининэ Элинэ (Лесное къуажэ), Нартщауэ Аринэ (Дальнее къуажэ). Студентхэмрэ еджакIуэ цIыкIухэмрэ я егъэджакIуэхэри гулъытэншэу къагъэнакъым. Конкурсым хэта псоми КъБКъУ-м къыбгъэдэкIыу щIыхь тхылъхэмрэ саугъэтхэмрэ иратащ.
Къызэхуэсахэм махуэшхуэмкIэ ехъуэхъуащ Филологие институтым и унафэщI Куянцевэ Еленэ. Гъэр ехъулIэныгъэкIэ къезыхьэлIа егъэджакIуэхэм абы фIыщIэ яхуищIащ икIи къыхигъэщащ нобэрей гъащIэм лъэ быдэкIэ хыхьэн ныбжьыщIэхэр гъэсэнымкIэ, КъБКъУ-м щекIуэкI лэжьыгъэр нэхъри егъэфIэкIуэнымкIэ абыхэм ялъэкI къызэрамыгъанэр.
— Зыгуэрым щIэмыхъуэпсым къехъулIэр мащIэщ. Нобэрей ди щIэблэм хъуэпсапIэ дахэхэр яIэщ, я гур щIэныгъэм хуэгъэзащ. Ди гуапэщ дэтхэнэ зыми я мурадхэр къехъулIэну, — жиIащ кIэух псалъэу Куянцевэм.
Пшыхьыр игъэдэхащ студентхэм я зэфIэкIкIэ ягъэхьэзыра, уэрэдрэ къафэкIэ гъэнщIа программэм.
ЩОДЖЭН Iэминат.
